
Sut allwn ni wella iechyd a lles disgyblion drwy gynnal sesiynau meddylfryd mewn dosbarth Cyfnod Sylfaen?
“Mae angen i blant a phobl ifanc brofi lles cymdeithasol, emosiynol a chorfforol er mwyn ffynnu a llwyddo yn eu haddysg”
(Donaldson, 2015)
Pwysleisir yn adroddiad diweddar yn sgìl y cwricwlwm newydd gan yr hathronwr Donaldson (2015), bod iechyd a lles ein plant yn hollbwysig, yn enwedig yn ystod eu blynyddoedd cynnar ym mywyd; fe ddylanwadir yn enfawr ar bob agwedd o’u datblygiad fel plentyn cyflawn (Siencyn, 2010).  Fodd bynnag, datganir yn adroddiad allweddol UNICEF (2007:2), a edrychid ar les plant mewn 21 o wledydd cyfoethog, bod cyfraddau lles ymhlith plant yn y Deyrnas Unedig yn isel.  Gan ystyried y canlyniad hwn, nid yw’n syndod i nodi bod yna gynnydd yn niddordeb ymchwil sydd yn hybu iechyd a lles mewn Ysgolion Cynradd ym Mhrydain dros y blynyddoedd diwethaf (Banerjee et al., 2016).  Pwysleisir ar angenrheidrwydd y ddwy elfen yn Fframwaith Effeithiolrwydd Ysgolion a hefyd yn y fframwaith arolygu, a gyflwynwyd gan Estyn yn 2010.  Mae’n amlwg, felly, bod gan ysgolion rôl werthfawr i’w chwarae wrth adnabod a diwallu anghenion sydd mewn perthynas ag iechyd a lles plant.  Yn ychwanegol, dywed Williams, sef ysgrifenyddes addysg Cymru, gan fod y mwyafrif o blant yn treulio y rhan fwyaf o’u hamser yn yr ysgol, mae’n amlwg fod angen i athrawon “helpu a’u cefnogi os byddant yn cael anhawster mewn bywyd megis gorbryder, hwyliau isel, hunan-niweidio cymhellol neu anhwylderau ymddygiad” (Williams, dyfynnwyd yn Llywodraeth Cymru, 2017).
Yn y sefydliad a leolir y gweithgarwch ymchwil hwn, mae’r mater hon yn un brys.   Gyda’r ysgol wedi ei leoli mewn ardal ddifreintiedig, a chanran uchel o’r disgyblion mor ifanc â thair oed yn derbyn cymorth emosiynol yn ddyddiol gan y gweithiwr bugeiliol, teimlir fel triawd bod canolbwyntio’r gweithgarwch ymchwil hwn ar wella iechyd a lles dysgwyr yn gwbl addas.  
Dewisir i weithio fel triawd yn yr ymchwiliad hwn oherwydd treuliwyd eu profiad addysgol cyntaf yn yr un ysgol, lle y cynhelir yr ymchwiliad.  Galluoga hyn yr ymchwilwyr i astudio tair ystod oedran gwahanol o fewn yr un amgylchfyd addysgol.  Nododd yr ymchwilwyr mai’r peth oedd wedi eu taro yn bennaf yn ystod eu hamser yn yr ysgol hon oedd y nifer o’r plant a oedd yn gosod ar y siart teimladau yn foreol nad oedden nhw’n hapus; yn gosod ei llun o dan yr ymbarél trist neu grac yn rheolaidd.  Cytunir, felly, fel athrawon y dyfodol, bod angen gwneud rhywbeth ar unwaith am y mater hwn.  Nid yw hi’n dderbyniol bod cynifer o blant ifanc yn y wlad hon yn dioddef o broblemau difrifol sydd yn effeithio’u lles meddyliol a’u hiechyd.
Cydnabuwyd bod nifer o strategaethau y gellid defnyddio yng nghyd-destun yr ysgol er mwyn ceisio gwella iechyd a lles plant megis cwnsela, gwella’r bwyd y maen nhw’n ei ddarparu neu gynnig cyfleoedd pellach i gymryd rhan mewn gweithgarwch corfforol.  Fodd bynnag, am fod ysgol A eisoes wedi ymateb i’r mater argyfwng trwy ymgymryd â threialu cyfres o sesiynau meddylfryd sef math penodol o fyfyrio, penderfynasom ganolbwyntio ar sut allwn ni wella iechyd a lles disgyblion drwy gynnal sesiynau meddylfryd mewn dosbarth Cyfnod Sylfaen?
Derbyniwyd yr ysgol becyn offer meddylfryd cynhwysfawr yn ddiweddar sydd wedi eu hygyrchu yn benodol i blant er mwyn cynyddu a chefnogi eu lles a’u hiechyd.  Cynhwysir y pecyn pum elfen wahanol o feddylfryd sef cysylltu, anadlu, symud, ffocysu a gorffwys.  Derbyniwyd athrawon yr ysgol a’r ymchwilwyr a chynhelir yr astudiaeth hon, gwrs hyfforddiant gan arbenigwr y fath hon o fyfyrio yn flaenorol i’r ymchwiliad hwn.  Darparwyd yr hyfforddiant y wybodaeth a’r sgiliau allweddol i alluogi’r ymchwilwyr i weithredu'r ymarferion a gynhwysid ar y cardiau meddylfryd mewn modd effeithiol yn yr ystafell ddosbarth.  
Erbyn heddiw, mae’r term ‘meddylfryd’ yn un cyfarwydd yng ngwasanaethau iechyd, iechyd galwedigaethol ac yn fwyfwy ym myd addysg (Weare, 2013: 3).  Er nad oes diffiniad pendant iddo, cyfeirir y term at y gallu i roi sylw ar brofiad yn y foment benodedig honno, eiliad i eiliad, heb ddyfarnu barn amdano (Kabat-Zinn, 1994).  Golygir hyn bod unigolyn sydd yn ymgymryd â meddylfryd yn mynd i afael ar ffrwd o deimladau, meddyliau ac emosiynau wrth iddynt godi, heb werthuso'r ffenomenau hyn yn dda neu'n wael, yn wir neu'n anwir, yn iach neu'n sâl (Baer, 2003).  Dengys ymchwil bod meddylfryd yn helpu cyfranogwyr i ymdeimlo nodweddion o heddwch, hapusrwydd, hunan balchder a hefyd yn helpu i ymgysylltu gydag eraill (Baer et al, 2006; Bishop et al., 2004).  Ymhelaethwyd ar hyn gan nifer o ymchwilwyr eraill megis Fisher (2006) a Schonert-Reichl a Lawlor (2010). Awgrymwyd y gall gweithredu mewn meddylfryd leihau straen, gwella hunanhyder, y berthynas gydag eraill, optimistiaeth, ffocws a hunan-barch (Schonert-Reichl a Lawlor, 2010).  Fodd bynnag, nid yw’r ymchwil hwn yn benodol ar effeithiolrwydd meddylfryd ar blant; nid yw’r dystiolaeth ar eu cyfer mor eang â’r hyn sydd ar oedolion (Weare, 2013).  Mae’r ymchwil ar effaith meddylfryd ar blant, er hyn, yn cynyddu’n raddol ac fe ymddangosir bod y canlyniadau’n addawol (Burke, 2009).  
[bookmark: _Hlk510971248]Dengys yr ymchwil sydd yn ymwneud â meddylfryd gydag ieuenctid yn benodol ei fod yn fodd cadarnhaol i leihau eu pryder, gofid, yn gwella hunan-les, ymddygiad yn ogystal â’n gwella ymwybyddiaeth a’u gallu i gysgu (Bootzin a Stevens 2005; Napoli et al. 2005; Semple et al. 2005; Wal 2005). Yn ychwanegol, dengys bod cynnal sesiynau meddylfryd yn yr ystafell ddosbarth yn lleihau straen, lleihau ymddygiad ymosodol ac yn gwella perfformiad gwybyddol plant (Flook et al.2010; Schonert-Reichl et al.,2015; Zenner et al., 2014).  Ymhelaethwyd ar effaith gadarnhaol meddylfryd â phlant ifanc yn nau adolygiad diweddar.  Dangosir y dadansoddiad â oddeutu ugain o astudiaethau a wnaethpwyd, fod cynnal sesiynau meddylfryd yng nghyd-destun yr ysgol yn dderbyniol a bod plant ifanc sydd yn ymgymryd â’r gweithgarwch yn dangos hoffter tuag ato, ac nid ydynt yn gwneud unrhyw niwed (Burke, 2010; Harnett a Dawe, 2012).  Dengys canlyniadau astudiaeth bwysig arall a ganolbwyntiodd ar 225 o blant 5 i 8 oed â phryder uchel, bod ymgorffori ymarferion meddylfryd yng nghyd-destun yr ysgol yn dangos gostyngiadau sylweddol yn lefel pryderwch a hefyd cynnydd yng ngallu’r plant i dalu sylw (Napoli et al, 2005).   
Amlygir yn syth, felly, bod llenyddiaeth ar gael sydd yn cefnogi’r cwestiwn ymchwil am fel y noda Harnett a Dawe (2012), mae addysgu'r fath hon o fyfyrio i blant a’u haddysgwyr yn fodd o’u helpu i gyflawni deilliannau mwy cadarnhaol a hefyd i wella eu perthnasau teuluol trwy gynyddu eu sylw, yn ogystal â’n fodd i reoli eu lles meddyliol a’u hemosiynau.  Gellid nodi, felly, bod meddylfryd yn strategaeth effeithiol i fabwysiadu yn ysgol A er mwyn hybu a sicrhau bod y plant yn ‘unigolion iach a hyderus’, sydd yn ‘meithrin lles meddyliol ac emosiynol drwy ddatblygu eu hyder, cadernid ac empathi’ fel y datganir yr hathronwr Donaldson yn un o’r pedwar diben ar gyfer y cwricwlwm newydd (2015:45).  Ymhellach, pwysleisia Donaldson ar bwysigrwydd bod ysgolion yn helpu eu plant i ‘ddelio â’r materion a’r penderfyniadau anodd y byddant yn eu hwynebu a dysgu i fyw’n annibynnol’ (Donaldson, 2015: 45).  Dengys ymchwil Langer et al (1989) bod plant sydd yn ymgymryd ag ymarfer cyson o feddylfryd yn dysgu sut i ymdrin â materion a sefyllfaoedd anodd yn annibynnol, ac o ganlyniad i hyn, teimlir plant yn fwy mewn rheolaeth o’i bywydau eu hunain (Langer et al., 1989; Thornton a McEntee, 1995).  Fodd bynnag, sylwyd bod nifer o awduron wedi herio honiadau Langer et al., (1989) a Thornton a McEntee (1995).  
Dadleua Creswell (2017), nad yw’n anghyffredin i rai plant i deimlo ac i adrodd ymatebion annymunol megis pryder, anghysur neu ddryswch yn ystod ac ar ôl ymgymryd mewn sesiwn o fyfyrio.  Yn yr un modd, tynna is-gadeirydd Cynghrair Iechyd Meddwl Plant a Phobl Ifanc y Deyrnas Unedig ein sylw at y ffaith y gall meddylfryd niweidio plant sy’n dioddef o niwed yn y cartref: ‘being given space and time for thoughts to drift through your head isn’t necessarily good’ (Pells, 2017).  Cydnabyddir hyn hefyd gan Wang ac Adams (2016).  Fodd bynnag, dywed na fydd y risgiau hyn yn codi os ydy’r hyfforddwr yn rheoli a threfnu’r addysgu yn effeithiol (Wang ac Adams, 2016).  Gobeithir, felly, trwy gynnal ymchwil astudiaeth gwers sef fath o ymchwil gweithredol, y gellid casglu data ansoddol a’u dadansoddi’n effeithiol er mwyn gallu cynnig ac ehangu ar y mater penodedig hwn.
Dywed gan Dudley (2011), sef yr unigolyn gyntaf i gyflwyno astudiaeth gwers i'r Deyrnas Unedig, mai ffurf benodol iawn o ymchwil gweithredol, a ffocysir ar ddatblygu gwybodaeth ymarfer athrawon yn yr ystafell ddosbarth yw ei gwir ystyr.  Adeiladir astudiaeth gwers ar yr egwyddor mai’r ffordd orau o wella addysgu yw cael athrawon at ei gilydd i astudio prosesau addysgu a dysgu yn yr ystafell ddosbarth, ac yna yn dyfeisio ffyrdd i’w gwella (Fernandes a Yoshida, 2005; Dudley, 2008).  Amlygir, felly, bod tystiolaeth i’w gael i ddangos bod astudiaeth gwers yn ddull dysgu pwerus a phroffesiynol sydd yn gwella dysgu ac addysgu yn sylweddol (Dudley, dyddiad anhysbys). Ymhellach, mae’n hysbys bod hanes hynafol a chyflawn o lwyddiant ynghylch cynnal y broses hon o ddysgu proffesiynol (Dudley, 2008:3).   Yn yr astudiaeth ymchwil hon, defnyddir yr hyn a ddywed gan Dudley (2011:1), sydd yn nodweddiadol mewn astudiaeth gwers arferol: cynhwyswyd grŵp o athrawon sydd yn cynllunio, addysgu, arsylwi a dadansoddi’r addysgu a’r dysgu.  
Trwy weithio fel triawd, rhydd gyfle i’r ymchwilwyr i ddysgu a chefnogi ei gilydd wrth wneud arsylwadau ffyddlon, gan gofnodi cymaint â phosib am yr hyn y mae’r cyfranogwyr yn ei ddweud yn ogystal â’n gwneud yn ystod y gwersi ymchwil, fel y dywed Lewis a Grigg (2017:5), mewn un ystyr mae ymchwilwyr myfyriol yn cymryd rôl ddeuol fel actorion ar y llwyfan a'r beirniaid sy'n eistedd yn y gynulleidfa.  Yn ogystal, ni fydd yr ymchwilwyr yn gorfod dibynnu ar adroddiadau o’r hyn mae addysgwyr yn dweud sydd yn digwydd a byddant hefyd yn dysgu am y pethau anamlwg mewn cyd-destun naturiol (Bell, 2001). Nodir gan Dudley (2011), y bydd hyn hefyd yn galluogi i’r ymchwilwyr i weld y bylchau a fydd rhwng yr hyn y tybiwyd â'r hyn fydd yn digwydd mewn gwirionedd.  Defnyddir amryw o ddulliau i gasglu’r data er mwyn sicrhau y bydd yr adborth terfynol a’r canlyniadau o’r astudiaeth hon mor effeithiol â phosibl.
Nodir gan Herr (2016), mai un o’r dulliau gorau i ddysgu am blant ifanc yw arsylwi arnynt ac i wneud nodiadau o’u hymddygiadau am y galluogir mewnwelediad i sut mae plant mewn gwirionedd.  Ymhellach, dywedodd, os wneir arsylwadau byddwn yn weithwyr proffesiynol gofal plant gwell (Herr, 2016).  Gwneir arsylwadau yn gyson ym mywyd pob dydd, a thrwy’r defnydd o’r dull hwn, dywed Papatheodorou et al., (2011:4), y ffurfir damcaniaethau gwerin megis ffenomenau ffisegol a chymdeithasol, patrymau ac ati.  Ymhellach, awgryma Bruner (1990), trwy’r damcaniaethau hyn, darperir system o dybiaethau a chredoau sydd yn ein galluogi i wneud synnwyr o’r byd cysylltiedig.  Ymhelaethodd ar hyn gan Herr (2016:53), wrth iddo ddatgan bod y mwyafrif o’r hyn sydd yn hysbys am dwf a datblygiad plant o ganlyniad i ryw fath o arsylwad; ni ellir mesur llawer o ymddygiadau plant mewn unrhyw ffordd arall.  Ar y llaw arall, tynna Dewey (1991), sylw at y ffaith os gwneir cysylltiadau anystyrlon yn ystod y broses o arsylwi, arweinir at ragdybiaethau ffug, meddwl cyson, ystrydebol a stereoteipig.  Er cydnabyddir ni ellid tanbrisio arwyddocâd sylwadau Dewey (1991), sicrheir y bydd yr arsylwadau a wneir yn yr ymchwiliad hwn yn ffurf dderbyniol o gasglu data trwy symud i ffwrdd o brofiadau concrid ag ymatebion arferol a chyson a hefyd trwy ddefnyddio dulliau meddwl myfyriol a dadansoddol.  Galluogir hyn rhyddid i’r ymchwilwyr i ddilyn syniadau amgen neu newydd (Papatheodorou et al, 2011:5).  Ymhellach, nodir gan Wolfinger (2002), bod y dull hwn yn gwasanaethu rôl hanfodol yng nghysylltu ymchwilwyr a'u pynciau.  Cydnabyddir hyn hefyd gan Herr (2016:55), datganodd y gall data arsylwadol esbonio pam na ddigwyddodd y canlyniadau disgwyliedig, yn ogystal â chynorthwyo gyda newidiadau y gellid gwneid i wella’r gweithrediad.
Cofnodir yr holl nodiadau a wneir yn ystod yr arsylwadau ar daflenni arsylwi manwl a strwythurir ar ffurf tabl er mwyn gallu targedu a ffocysu ar y ddwy elfen sydd yn allweddol yn yr ymchwiliad hwn sef iechyd a lles.  Penderfynir hefyd gynnwys addasiad o’r raddfa Leuven a wnaethpwyd yn flaenorol i’r ymchwiliad yn rhan o’r taflenni arsylwadol (gwelir atodiad rhif 1).  Galluogir hyn i’r cofnodion cael eu cofnodi mewn modd cyflym a chywir, yn enwedig am fod yr ymchwilwyr wedi peilota defnyddio’r dull hwn yn flaenorol i’r gweithgarwch.  Sicrheir hyn hefyd y bydd yr holl ddata a gasglir yn gynhwysfawr ac wedi eu cofnodi mewn modd strwythuredig a chryno.  
Cydnabyddir angenrheidrwydd mynd ymhellach na hunan-fyfyrio i ddeall profiadau disgyblion (Brookfield, 1995:35), ac felly, defnyddir dull pedair lens Brookfield (2005) i adlewyrchu ar y tair astudiaeth wers.  Byddir yn ymgymryd â phroses o fyfyrio beirniadol a chyfatebir i brosesau o hunan-fyfyrio, adborth y disgyblion, asesiadau'r arsylwyr ac ymgysylltiadau â llenyddiaeth (Brookfield, 1995).  Cynhelir cyfarfod ymysg yr ymchwilwyr yn dilyn pob astudiaeth wers i benderfynu ar yr hyn a weithiodd ar y pryd, yn ogystal ag ystyried newidiadau a datblygiadau ar gyfer yr astudiaeth nesaf, sef yr hyn a elwir sylfaenydd yr ymadrodd ‘ymarferydd myfyriol’ yn ‘fyfyrdod ar waith’ (Schon, 1983 a nodwyd yn Llywodraeth Cymru 2015:3).
Dewisir chwe disgybl o bob dosbarth penodedig ar gyfer y grŵp ffocws. Sicrheir hyn y bydd lleiafswm o dri ohonynt yn bresennol yn yr ymchwiliad.  Penderfynir canolbwyntio ar sampl cynrychiolol o dri disgybl o bob dosbarth yn y Cyfnod Sylfaen er mwyn gallu casglu gwybodaeth gynhwysfawr a disgrifiadol o bob unigolyn a hefyd i sicrhau bod gennym sampl cynrychiolol dibynadwy.  Galluogir cynnal cyfweliadau lled-strwythuredig mewnwelediad pellach i’r hyn a ddigwyddith yn y wers ymchwil, gan gynnwys y wybodaeth a’r ddealltwriaeth o’r hyn a oedd yn amhosib i’w dderbyn yn ystod yr arsylwad megis dysgu am deimladau ac agweddau'r plant (Dudley, 2011).   
Yn dilyn trafodaeth gyda'r athrawes dosbarth, dynodir yr unigolion hynny a fynegir yn rheolaidd, ag ar y diwrnod y cynhelir yr astudiaeth wers eu bod yn teimlo yn drist neu’n grac ar y siart teimladau pan gyrhaeddir yr ysgol yn gyfranogwyr.  Dewisir y dysgwyr yma oherwydd teimlir ei fod yn gwbl addas i’r cwestiwn penodedig, fel y dywed Dudley (2011), gall astudiaeth gwers fod yn hynod o ddefnyddiol i ddarganfod a gwella dysgu plant sydd yn tangyflawni megis plant sydd o gartrefi difreintiedig.  Galluogir hyn gwelededd fforensig ar yr unigolion yma er mwyn gallu monitro eu dysgu a'u cynnydd a sicrhau eu bod nhw’n llwyddo.  Ymhellach, dewiswyd y cyfranogwyr fel sampl cynrychiolol i’r ymchwil hwn am fod ganddynt nodweddion tebyg i’w gilydd (Creswell, 2008).  
Darllenwyd canllawiau'r brifysgol ar ymchwil moesegol, canllawiau BERA 'Ethical Guidelines for Educational Research' (2011) yn ogystal â Chod Ymarfer Moeseg ac Integredd Ymchwil y brifysgol cyn dechrau’r gweithgarwch ymchwil hon am y cydnabyddir yr angenrheidrwydd cynnal yr ymchwil hon yn foesegol. Ymddwynir yr ymchwilwyr mewn modd proffesiynol trwy gydymffurfio a gofynion cyfreithiol mewn perthynas â gweithio gyda phlant.  Dilynir holl bolisïau’r ysgol, yn cynnwys y canllawiau a nodir ym mholisi diogelu'r ysgol a darllenir yn flaenorol i’r gweithgarwch ymchwil.  Darperir llythyr i rieni/gwarchodwyr cyfreithiol y cyfranogwyr i sicrhau eu bod nhw’n ymwybodol o’r weithred ymchwil yn flaengar i’r gweithgarwch.  Yn ogystal â hyn, cadarnheir bod eu rhieni/ gwarchodwyr cyfreithiol yn rhoi caniatâd i'w plentyn/plant i gymryd rhan yn y gweithgarwch ymchwil am fydd gofyn iddynt ddychwelyd y slip a ddarperir ar waelod y llythyr ganiatâd (gwelir atodiad rhif 2).  Cydnabyddir hefyd bod gan bob plentyn hawliau dynol ac felly, rhoddir braint i’r cyfranogwyr i hunan-ddetholi a gwneud penderfyniad eu hunain i gymryd rhan, yn hytrach na'r hyn a dywed eu rhieni a / neu eu hathro yn unig (Davies, 2008).  Gwelir y sylfaen ar gyfer pwysigrwydd cyfranogiad disgyblion yn erthygl 12 Confensiwn y Cenhedloedd Unedig ar Hawliau’r Plentyn wrth iddynt ddatgan:
“Mae gan bob plentyn yr hawl i gael dweud ei farn ynghylch pob mater sy’n effeithio arno, a bod y farn honno’n cael ei chymryd o ddifrif” (UNICEF, 1990 darllenwyd yn Estyn 2016).
Gofynnir, felly, i'r cyfranogwyr eu hunain am eu cydsyniad ar lafar a hefyd drwy ofyn iddynt liwio’r wyneb priodol ar y slip ‘ascent’ a ddarperir i bob un ohonynt ar ddechrau’r astudiaeth gwers, fel y gwelir yn atodiad rhif 3.  Yn ogystal, eglurir i’r cyfranogwyr yn flaenllaw bod ganddynt yr hawl i dynnu allan a gadael yr ymchwil a hefyd i nodi os nad ydynt yn dymuno i'w data gael ei ddefnyddio ar unrhyw adeg ag hynny cyn, yn ystod neu ar ôl eu cyfranogiad.  Dewisir dulliau ymchwil sydd yn hollol addas i allu cyflawni data ansoddol sydd yn rheoleiddio gydag arferion rheolaidd yr ysgol er mwyn helpu i leihau effaith ymwthiad a gofid ar y cyfranogwyr.  Ni ddatgelir unrhyw wybodaeth a wneir gan y cyfranogwyr mewn unrhyw ffordd a fyddai'n datgelu eu manylion cyfrinachol am y cydnabyddir eu hawliau i gyfrinachedd ac anhysbysedd.  Dileuir holl enwau'r cyfranogwyr a'r ysgol ei hun a defnyddir cod adnabod unigryw megis ‘plentyn A’, ‘plentyn B’ a ‘phlentyn C’ ag ‘ysgol A’.
Cydymffurfir â gofynion cyfreithiol storio a defnyddio data fel y nodir yn y Ddeddf Diogelu Data (1988) ac unrhyw ddeddfau tebyg. Cedwir yr holl ddata yn ddiogel ar liniadur a ddiogelir gan gyfrinair ac yn gyfrinachol gan sicrhau hefyd na fydd unrhyw enw personol yn weledol. Sicrheir hyn na fydd unrhyw ffurf o gyhoeddi’r ymchwil a fydd yn arwain yn uniongyrchol neu'n anuniongyrchol at dorri cytundeb cyfrinachedd ac anhysbysrwydd.
Dewiswyd i gynnwys y dosbarth cyfan yn sesiwn meddylfryd yr astudiaeth wers gyntaf am y sicrhawyd hyn bod y cyfranogwyr ifancaf o’r ymchwil gweithredol hwn (y dosbarth derbyn) mewn amgylchedd cyfarwydd; nid oedd unrhyw blentyn yn cael eu trin yn wahanol boed yn rhan o’r ymchwil ai peidio.  Canolbwyntiwyd ar dair allan o’r pum elfen meddylfryd o’r pecyn a ddilynir gan yr ysgol yn yr astudiaeth gyntaf sef ymarferion symud, anadlu a gorffwys (gwelir atodiad rhif 4).  Teimlwyd yr oedd gweithredu tair elfen meddylfryd yn unig yn addas i blant mor ifanc â phedair oed wrth iddo alluogi i’r weithred myfyrio fod yn fyr ac yn sionc gan dreulio 10 munud yn unig ar y gweithgarwch.  
Sicrhawyd bod llais y plentyn yn elfen ganolog yn yr astudiaeth wers gyntaf wrth ofyn i ddysgwyr ar hap i ddod i flaen y dosbarth i ddewis cerdyn o’r pentwr er mwyn pennu gweithgaredd meddylfryd.  Er y rhagfynegwyd y buasai hyn yn dechneg effeithiol i ddenu sylw’r plant ifanc i’r gweithgarwch, nid hyn oedd y canlyniad.  Nid oedd gan yr arsylwr cyfranogol rheolaeth o drefn y gweithgareddau a wnaethpwyd, ac felly, dechreuodd y sesiwn ag ymarferion hamddenol hynny yw, y cardiau meddylfryd gorffwys ac anadlu ac fe orffennwyd â cherdyn symud.  Teimlir y buasai’r sesiwn meddylfryd wedi bod yn fwy buddiol pe bawn wedi gorffen y sesiwn ag ymarfer gorffwys er mwyn sicrhau bod y disgyblion wedi ymdawelu ac yn ffocysu’n llwyr yn barod i ymgymryd â’r dasg ffocws.
Amlygwyd yn nhaflenni arsylwi plentyn A, B a C, mai ansefydlog oedd ei hymatebion i’r ymarferion meddylfryd; nid ymrwymwyd trwy gydol y gweithgarwch.  Gwelwyd bod plentyn A, B a C yn colli cysylltiad â’r ymarferion erbyn diwedd y sesiwn, gyda phlentyn B yn gwrthod cymryd rhan yn yr ymarfer olaf.  Llwyr parchwyd ei hawliau dynol trwy dderbyn ei benderfyniad.  Awgrymodd hyn bod yr amser byr a dreuliwyd yn myfyrio o hyd yn gyfnod rhy hir i’r ystod oed yma.  Ar y llaw arall, gellid dadlau bod ei gynnal â’r dosbarth cyfan sef trideg o blant wedi bod yn ormod o her, hynny yw, i ddelio a rheoli ymddygiad, y materion diogelwch yn ogystal â gweithredu’r arfer hwn o feddylfryd mewn modd effeithiol.  Fodd bynnag, ymrwymwyd y cyfranogwyr at rai agweddau o’r ymarferion, er enghraifft, amlygir o daflen arsylwi plentyn C (gwelir yn atodiad rhif 5), er nad oedd mewn modd cyfforddus i gau ei llygaid, o hyd, ceisiodd y plentyn ei gorau i ymgymryd â’r sesiwn gan sgorio 5 ar raddfa Leuven ar un adeg a olygir ei bod wedi llwyr ymroi a ffocysu ar yr ymarfer meddylfryd hynny.  Yr un fath, gwelwyd ymgais i ffocysu ar deimladau ac emosiynau o ddifrif ym mhlentyn A wrth i’r plentyn ymateb i’r cyfarwyddiadau drwy gau llygaid ac anadlu’n ddwys yn yr ymarfer anadlu (gwelir atodiad rhif 6).  
Cydnabuwyd fel ymchwilwyr, er na wnaeth y tri phlentyn ymroi yn llwyr i bob ymarfer meddylfryd, gwelwyd effaith cadarnhaol y sesiwn ar sail iechyd a lles y tri phlentyn ar ddechrau’r dasg ffocws wrth iddynt ddatgan drwy iaith eu corff a’u mynegiant wynebol yn ogystal ag ar lafar eu bod nhw’n teimlo’n hapus (gwelir taflen adlewyrchu gan ddefnyddio pedair lens Brookfield yn atodiad rhif 7).  Gwelwyd gwahaniaeth enfawr i gymharu â’u hymagweddau a’u hemosiynau yn cyrraedd yr ysgol.  Dangoswyd brwdfrydedd ar ddechrau'r dasg ffocws gan y tri phlentyn wrth iddynt ymateb a chanolbwyntio ar gyfarwyddiadau a rhoddwyd (gwelir tystiolaeth o’r cyfranogwyr yn llwyr ganolbwyntio ar ddechrau’r dasg ffocws yn atodiad rhif 8, yn ogystal â’r cynllun gwers yn atodiad rhif 9).  Fodd bynnag, wrth edrych ar gyflawniad plentyn B yn y dasg ffocws amlygwyd ei bod wedi colli ffocws yng nghanol y dasg wrth iddo wneud synau annymunol i ennyn sylw at ei hun (gwelir atodiad rhif 10).  Er hyn, diddorwyd yn y ffaith nad oedd am ddychwelyd i’r ystafell ddosbarth yn dilyn y cyfweliad lle’r oedd y dosbarth cyfan yn bresennol.  Yn ogystal, datganodd plentyn B yn y cyfweliad lled-strwythuerdig ei bod wedi mwynhau’r sesiwn meddylfryd, yn enwedig yr ymarfer tapio rhannau o’r corff a “meddwl beth sy’n symud achos we ni ddim gwybod bod nhw symud pan fi yn anadlu cyn neud e”.  Ni fodlonodd plentyn A na C i gymryd rhan yn y cyfweliad a llwyr parchwyd eu penderfyniad.  Cydnabuwyd efallai nad oedd y cwestiynau a ofynnwyd iddynt ar lefel a oedd yn ddeallusol iddynt, hynny yw, i blant mor ifanc, ac felly, am fod llais y plant yn holl bwysig i allu dadansoddi y cwestiwn penodedig yn yr ymchwil hwn, gofynnwyd i’r ddau (plentyn A a C) i dynnu llun i fynegi eu teimladau.  Cadarnhawyd wrth edrych ar eu delweddau y teimlir plentyn A a C yn hapus yn dilyn y dasg ffocws, fel y gwelir yn atodiad rhif 11.
Dadleuwyd mai’r prif reswm nad oedd y tri phlentyn yn yr astudiaeth hon wedi ymgysylltu yn llwyr yn y math hwn o fyfyrio ac o ganlyniad, heb ganolbwyntio trwy gydol o dasg ffocws oedd oherwydd penderfynwyd gweithredu’r sesiwn meddylfryd â’r dosbarth cyfan; nid oedd yn bosibl i dargedu eu hanghenion unigol.  Yn yr astudiaeth wers nesaf, felly, penderfynir canolbwyntio ar grŵp bychan yn y sesiwn meddylfryd hynny yw, y cyfranogwyr yn unig am roddir hyn gyfle i addasu’r gweithgarwch i’w anghenion sbesiffig.  Penderfynir hefyd mai’r arsylwr cyfranogol fydd yn dewis yr ymarferion meddylfryd yn ogystal â’r drefn gweithredu yn hytrach na rhoi dewis i’r disgyblion.  Ystyrir hefyd bod y cyfranogwyr yn yr ail astudiaeth wers blwyddyn yn aeddfetach ac felly penderfynir cynyddu'r amser a dreulir ar feddylfryd i ugain munud er mwyn gallu ychwanegu mwy o ymarferion i’r weithred.
Sylwyd bod ymateb y cyfranogwyr i’r ymarferion meddylfryd tamaid yn fwy cadarnhaol yn yr ail astudiaeth wers i gymharu â’r astudiaeth gyntaf, gellid dadlau bod hyn oherwydd eu bod yn hŷn ac felly’n fwy aeddfed.  Teimlwyd hefyd yr oedd y gallu i dargedu ac i ganolbwyntio ar y dysgwyr hynny yn unigol yn hytrach nag yn rhan o ddosbarth cyfan wedi galluogi i blentyn A, B a C i ymroi ac i fwynhau y rhan fwyaf o’r ymarferion meddylfryd.  Fodd bynnag, tarfwyd ar ffocws y disgyblion wrth iddynt ymgeisio i fyfyrio yn rheolaidd gan ddisgyblion eraill ac oedolion a oedd yn pasio heibio am y cynhaliwyd y sesiwn mewn coridor, yn fan hollol agored heb ddrysau.  Yn ogystal, er ceisiwyd yr arsylwyr heb fod yn gyfranogwyr i gymryd rôl, fel y nodir gan Papethodorou (2011:75), ‘fly-on-the-wall’ trwy beidio â dylanwadu ar y sefyllfa o gwbl hynny yw, ar ymddygiad y disgyblion, dadleuwyd yr ymchwilwyr ni ymgysylltodd plentyn A â’r gweithgarwch meddylfryd am fod presenoldeb yr arsylwyr wedi sbarduno chwilfrydedd y plentyn (Herr, 2016).  Cododd, felly, yr hyn a elwir yn effaith Hawthorne (Roethlisberger a Dickson, 1939).  O ganlyniad, sgoriwyd plentyn A yn isel ar raddfa Leuven; ni ymgymerwyd â’r ymarferion o ddifrif megis anadlodd yn gor dwfn, gor a wnaethpwyd y symudiadau ar bwrpas ac ni ddilynodd gyfarwyddiadau'r arsylwr cyfranogol, er enghraifft, i gau llygaid (gwelir taflen arsylwi plentyn A yn atodiad rhif 12).  Er i blentyn A datgan ar ôl y sesiwn meddylfryd y teimlai’n hapusach, yn dilyn y dasg ffocws amlygwyd nad oedd hyn yn wir: anwybyddodd y plentyn (A) cyfarwyddiadau’r arsylwr cyfranogol a rhedodd i ffwrdd gan fynegi ar lafar ei bod yn teimlo’n grac; yn amlwg wedi cynhyrfu ac fe darfodd ei hymddygiad annymunol ar ffocws ei chyd-gyfranogwyr.  Ni roddwyd plentyn A esboniad am ei hymddygiad yn y cyfweliad, er hyn, dywedodd, ni fwynheuodd fyfyrio a'i bod eisiau gwneud ymarferion mwy ymarferol tro nesaf, ond ni roddodd esboniad pellach.  Fodd bynnag, diddorwyd yn y ffaith yr oedd safon gwaith plentyn A yn dda, dangosodd brwdfrydedd ar ddechrau’r dasg, dilynodd y meini prawf yn ofalus a hefyd edrychid yn hapus ac yn fodlon i gwblhau’r dasg.  O edrych ar safbwynt plentyn B a C, gwelir o’r taflenni arsylwi bod y ddau wedi sgorio’n gyffredinol uchel ar raddfa Leuven yn y sesiwn meddylfryd a’r dasg ffocws.  Adlewyrchir y sgorau uchel hyn safon gwaith y ddau blentyn (B a C) wrth iddyn nhw gyflawni nod y wers â brwdfrydedd.  Amlygir hyn beth ddywed Leavers (2012): pan fo lefelau hunan-les a chyfranogiad plentyn yn uchel, gwyddom fod dysgu lefel dwys yn cymryd lle.
Ar y cyfan, er ni chafodd y cyfranogwyr bob cyfle i ganolbwyntio, ffocysu ag ymgolli ei hun yn yr ymarferion meddylfryd oherwydd y lleoliad anffodus yn yr ail astudiaeth wers, teimlwyd yr oedd cynnal y sesiwn â grŵp bach yn fwy buddiol i gymharu â’i weithredu â’r dosbarth cyfan.  Credwyd y rhododd y cyfle i ganolbwyntio ar anghenion penodol y cyfranogwyr ac o ganlyniad, ymdrechodd y plant yn fwy i fyfyrio.  Fodd bynnag, yn y wers nesaf, dewisir i gynnal y sesiwn gyda’r dosbarth cyfan, fel y gwnaethpwyd yn y wers gyntaf.  Rhydd hyn gyfle i’r ymchwilwyr i ddarganfod os fod plant sydd dwy flynedd yn hŷn na’r rheiny a gymerodd rhan yn y wers gyntaf yn gallu ymdopi’n well â myfyrio yng nghyd-destun y dosbarth cyfan.  Cynyddir amser y sesiwn meddylfryd hefyd i drideg munud er mwyn sicrhau bod yr ymchwilwyr yn ymateb i lais y dysgwyr o’r ail astudiaeth wers drwy ymgorffori mwy o ymarferion symud.  Yn ogystal, penderfynir ymgorffori pob elfen a mynegir ar y cardiau meddylfryd yn y drydedd wers er mwyn darganfod sut yr ymatebir plant yn hŷn i’r ymarferion gwahanol.  Dysgwyd hefyd o’r ail astudiaeth bod y man a leolir y gweithgarwch yn holl bwysig i sicrhau tegwch i’r cyfranogwyr, felly, yn y wers nesaf trefnwyd ein bod yn cael defnydd o’r ystafell wydr tawel a fydd â’r drws yn ogystal â rhai o’r ffenestri ar agor.    
Cydnabuwyd gwahaniaeth amlwg yn y drydedd astudiaeth wers.  Pan gymerodd y rhan fwyaf o’r disgyblion ran yn yr ymarferion meddylfryd roedd ymdeimlad cyffredinol o dawelwch yn yr ystafell a sylwyd bod cynnydd o hunanreolaeth a modd o dawelwch ymysg y disgyblion hynny a oedd wedi eu cynhyrfu yn flaenorol i’r sesiwn, er enghraifft, plentyn A.  Yn ogystal, teimlwyd bod cynnal y gweithgarwch mewn man mwy caeedig a thawel wedi bod o fantais gan roi bob cyfle i’r cyfranogwyr i ffocysu a thalu sylw’r meddwl ar eu meddyliau, teimladau a’u synhwyrau (Kabat-Zinn, 1994).  Fodd bynnag, sylwyd yr arsylwyr heb fod yn gyfranogwyr, yn unfath a’r ddwy astudiaeth wers flaenorol, nad oedd pob un o’r plant yn y sampl cynrychiolol yn y drydedd astudiaeth wers wedi ymgymryd â’r gweithgarwch meddylfryd o ddifrif.  Ar y llaw arall, nododd y tri chyfranogwr a ddewiswyd i’r sampl cynrychiolol yn ddilynol i’r sesiwn meddylfryd y teimlwyd yn hapusach ar ôl ymgymryd â’r fath hwn o fyfyrio.  Er hyn, fe gawsom rhai sylwadau anghyson, er enghraifft gan blentyn C fel y gwelir yn atodiad rhif 13.  Nododd gymysgedd o deimladau yn ystod y dasg ffocws a’r cyfweliad, megis, ar un adeg, dywedodd ei fod yn hapus gan ychwanegu y mwynheuodd y gweithgareddau meddylfryd ymarferol ac mai’r myfyrio a wnaeth ei helpu i deimlo yn hapusach, ac ar foment arall, dywedodd ei fod yn drist am fod ei ffrind wedi ei bwrw, yn ogystal â’i bod yn gweld eisiau ei frawd.  Gellid dadlau, felly, am fod plentyn C wedi mynegi ei deimladau a’r sefyllfaoedd anffodus a ddigwyddodd iddo cyn ymgymryd â’r sesiwn meddylfryd yn y cyfweliad, nad oedd gwir fwriad ymgymryd â’r math hwn o fyfyrio wedi ei weithredu yn ddigon effeithiol gan yr arsylwr cyfranogol.  Hynny yw, ni throsglwyddwyd yr egni hynny y dylid fod wedi ei gynnig er mwyn galluogi’r cyfranogwr i ddod yn ôl i’r funud bresennol (Hanh, 1998:64).  Ymhellach,  dadleuid yr arsylwyr heb fod yn gyfranogwyr y datganodd plentyn C sylwadau cadarnhaol am y sesiwn meddylfryd yn y cyfweliad lled-strwythuredig am fod yr arsylwr cyfranogol wedi ei arwain i ryw raddau at atebion cadarnhaol a ‘chywir’ ac felly ni chlywsom ei farn wirioneddol a gwir yn y cyfweliad.  Cydnabuwyd hefyd y gellid hyn wedi digwydd am fod y cyfranogwr yn teimlo pwysau i blesio ac o bosibl, yn ofn dweud y gwir wrth yr athro rhag ofn y derbynnid stŵr.
Diddorwyd yn y ffaith y datganodd y cyfranogwyr gwrywaidd yn y cyfweliad lled-strwythuredig mai'r ymarferion ymarferol a symud lle'r oedd cyfle iddynt i ymgysylltu a’i gilydd yr oeddent wedi eu ffafrio, er enghraifft, dywed plentyn B: “we ni wedi hoffi pan we ni iste mewn cylch a yn masago ysgwyddau ein gilydd a we ni wedi relacso”.  Gwelwyd dylanwad hyn, hynny yw, yr ymarferion ‘cysylltu’ o’r sesiwn meddylfryd yn y dasg ffocws wrth i’r cyfoedion cydweithio a dangos agosrwydd at ei gilydd, er enghraifft, rhannu pensiliau lliw ag ymateb i’w gilydd gan ddangos sensitifrwydd.  Ar y llaw arall, ymddiddorodd y cyfranogwr benywaidd yn yr hyn a adnabyddir fel angor meddylfryd: yr ymarferion anadlu (Kabat-Zinn, 2003; Miller, 2014).  Amlygwyd agwedd cadarnhaol plentyn A tuag at yr ymarferion anadlu wrth iddi ei gymryd o ddifrif; caeodd ei llygaid heb gyfarwyddid yr athro fel y gwelir ar daflen arsylwi'r plentyn yn atodiad rhif 14.  Adlewyrchir ymateb ac ymgysylltiad plentyn A â’r ymarferion meddylfryd yn y dasg ffocws wrth iddi ymgymryd â’r dasg â brwdfrydedd gan ganolbwyntio a ffocysu am amser cynyddol.  Fodd bynnag, codwyd pryder wrth ei harsylwi yn ystod y dasg ffocws am yr oedd yn datgan yn rheolaidd ei bod wedi blino ac roedd hyn yn amlwg wrth ei hystumiau a’i mynegiant wynebol.
Dysgwn fod y man a leolir y sesiwn meddylfryd yn effeithio’n sylweddol ar ymgysylltiad ac affeithioldeb y weithred, a bod ei gynnal, mewn man tawel a heddychlon, fel y gwnaethpwyd yn y drydedd astudiaeth wers wedi cael effaith mwy cadarnhaol ar y cyfranogwyr i gymharu â’r man hollol agored yn yr ail astudiaeth wers.  Teimlwyd hefyd bod aeddfedrwydd y cyfranogwyr yn y drydedd astudiaeth wers, sef disgyblion blwyddyn 2, wedi ymgymryd â’r ymarferion meddylfryd yn well, wrth iddyn nhw ei gymryd o ddifrif, ac ar y cyfan, adlewyrchwyd hyn yn agwedd ac ymgysylltiad y cyfranogwyr â’r dasg ffocws.  Yn ogystal, galluogwyd i’r ymchwilwyr i gael mewnwelediad dyfnach i lais y plentyn yng nghyfweliad y drydedd wers am yr amlygwyd y gallu sydd gan blant yn hŷn i fynegi eu teimladau, credoau a’r rhesymau drostynt yn ddisymwth.  Fodd bynnag, teimlir yr ymchwilwyr y buasent wedi gallu dadansoddi a chreu casgliad yn fwy beirniadol fyth yn y drydedd astudiaeth pe buasent wedi defnyddio recordiad fel offer ymchwil yn y cyfweliad lled-strwythuredig er mwyn sicrhau eu bod yn dal pob mewnbwn a wneir gan y cyfranogwyr.
Darganfuwyd, os edrychid ar gyflawniad a safon gwaith y cyfranogwyr yn y dasg ffocws ac ar lais y plant yn unig yn yr astudiaeth ymchwil hon, gellid nodi y cafodd y fath hon o fyfyrio effaith gadarnhaol ar iechyd a lles y cyfranogwyr wrth i bob un ddatgan yn ddilynol i’r sesiynau feddylfryd eu bod nhw’n hapusach na’r hyn a deimlwyd yn flaenorol i’r weithred.  Gellid dadlau, felly, bod gweithredu mewn ymarferion meddylfryd yn strategaeth hynod effeithiol i allu cynyddu lefelau iechyd meddyliol, emosiynol a chymdeithasol yn ogystal â lles plant yn ysgol A (Weare, 2013).  Yn ogystal, gellid nodi bod y rhan fwyaf o’r cyfranogwyr wedi dangos gwell rheoliad o’u hemosiynau (Jiminez et al, 2010), wedi dangos mwy o ddyfalbarhad ar dasg (Evans et al 2009), wedi rhoi sylw cyson i’r athro (Schmertz et al 2009 ) a hefyd wedi dangos gwell hunan-barch (Brown a Ryan, 2003).  Amlygir hefyd yn yr astudiaeth hon bod y cyfranogwyr a gymerodd rhan weithredol yn yr ymarferion feddylfryd wedi dangos brwdfrydedd yn y dasg ffocws wrth ganolbwyntio a ffocysu ar y gwaith a osodwyd.  Amlyga hyn bwynt Lantieri a Goleman (2008), hynny yw, bod cynnydd yn sgìl canolbwyntio a mabwysiadir gan blant wrth weithredu mewn ymarferion feddylfryd yn allweddol i allu dysgu.  Fodd bynnag, fel yr amlygir yn nadansoddiadau'r tair astudiaeth gwers, nid oedd hyn yn wir am bob cyfranogwr, er enghraifft, disgybl A yn yr ail astudiaeth wers, ac felly, am mai cymysgedd yw’r canlyniadau a gasglwyd o’r tair astudiaeth gwers, teimlir bod dehongli’r data yn broblematig.  
Darganfuwyd o gynnal yr astudiaeth hon nad oedd pob unigolyn a ddewiswyd yn y sampl cynrychiolol wedi ymateb yn gadarnhaol i’r sesiynau meddylfryd a gynhelir; ymatebodd pob unigolyn yn wahanol, yn enwedig os cymharir y cyfranogwyr o’r tair astudiaeth gwers.  Cafwyd canlyniad mwy cadarnhaol o’r plant hŷn ym mlwyddyn dau a oedd yn y drydedd astudiaeth wers i gymharu â’r dosbarth derbyn yn yr astudiaeth gyntaf a blwyddyn 1 yn yr ail astudiaeth wers.  Dywed Weare (2012), bod hyn yn ddisgwyliedig am fod rhaid i addysgwyr ystyried camau datblygu plant wrth integreiddio ymarferion meddylfryd, ac felly, nid yw’n argymell gweithredu'r un ymarferion, er enghraifft, i blant pedair oed i’r hyn a dderbynnir plant saith mlwydd oed.  Fodd bynnag, pwysleisiodd nad oes terfyn oedran i blant ddysgu myfyrdod a meddylfryd (Weare, 2012).  Ymhelaethwyd ar hyn gan y seicolegwyr Schonert-Reichl a Lawlor (2010).  Awgrymwyd, er bod plant mor ifanc â phedair oed â’r gallu i ddysgu meddylfryd, os tybir bod sesiynau'n rhy ddiflas, yna gellir colli ymgysylltiad a’r sesiwn yn gyflym (Schonert-Reichl a Lawlor, 2010).  Dywed hyn hefyd gan Semple et al., (2005).  Pwysleisiodd y dylid cadw sesiynau meddylfryd yn fyr pan yr ymdrinnir â phlant mor ifanc â phedair oed am eu bod â thueddiad i golli ffocws yn rhwydd, er enghraifft, os wneir sesiwn anadlu am hanner awr (Semple et al., 2005).  Ar y llaw arall, wrth gyfeirio yn ôl at yr hyn a darganfyddir eisoes i’r ymchwiliad ac at astudiaeth achos Napoli et al (2005), lle integreiddir meddylfryd yng nghyd-destun yr ysgol a chynhwysir 225 o blant 5 i 8 mlwydd oed a phryder uchel, er dangoswyd gostyngiadau sylweddol yn y ddau bryder prawf, yn eu hymddygiadau ADHD a gwelwyd cynnydd yn eu gallu i dalu sylw, cafodd y rhaglen meddylfryd ei gynnal am gyfnod o 12 sesiwn a pharodd 45 munud yr un.  Ymhellach, awgrymir canfyddiad ymchwil a wneir gan Jha et al. (2007), ni ellir sylwi ar welliannau mewn galluoedd na lles plant oni bai y dilynir rhaglen meddylfryd am gyfnod o 8 wythnos ar y lleiaf.  Dadleuir, felly, bod angen integreiddio sesiynau meddylfryd yn arfer dyddiol y plant yn ysgol A a’i weithredu am gyfnod sylweddol o amser ac nid ei ddarparu unwaith yn unig, fel y gwneir yn yr astudiaeth ymchwil hon er mwyn gallu sylweddoli a gweld canlyniadau cadarnhaol ar sail iechyd a lles y plant (Piotrowski et al 2017).  
Amlygir hefyd wrth ddadansoddi’r data ansoddol a gasglwyd o’r astudiaeth hon bod angen ymchwil pellach i ddarganfod os fod ymgymryd â sesiynau meddylfryd mewn grwpiau bychan yn fwy neu yn llai buddiol i gymharu â’i weithredu â’r dosbarth cyfan.  Dadleua Farrell a Barrett (2007),  ni ddylid gweithredu sesiynau meddylfryd i grwpiau bychan o blant sydd yn dioddef o lefelau iechyd a lles isel yn unig, yn hytrach, datganir bod ymgymryd â sesiwn meddylfryd yn ymagwedd gadarnhaol ac yn cyfrannu at iechyd a lles yn ogystal â’n gwella cryfderau pob plentyn.  Cefnoga hyn bwynt Donaldson (2015:98), am ei gred bod angen i bob plentyn fod yn ddysgwr hyderus, sydd â hunanhyder a hunan-barch.  Yn ychwanegol, noda Coholic et al (2009), y teimlir plant yn llai o dan fygythiad os ceir cyfle i weithredu’r sesiynau meddylfryd yn eu dosbarth arferol gyda’u cyfoedion yn hytrach na mewn grwpiau bach therapi.  Ymhelaethodd Coholic et al (2009) ar hyn.  Datganodd yr allai fod o fudd i bawb trwy eu helpu i ddysgu rheoli straeniau bywyd yn ogystal â theimlo’n fwy cadarnhaol tuag atyn nhw eu hunain (Coholic et al., 2009).  Ar y llaw arall, nodir gan Rantanen (2014), bod gweithredu sesiynau meddylfryd mewn grwpiau bychan yn fwy buddiol i ddatblygu lles plant ifanc am y rhoddir cyfle i addysgwyr i gynllunio’r ymarferion meddylfryd yn benodol ar gyfer datblygiad y plant penodol hynny.  
O ganlyniad i’r hyn a ddywed llenyddiaeth sydd â pherthynas â’r hyn a ganfyddid yn yr ymchwil hwn, teimlir mai prif wendidau'r astudiaeth ymchwil hon yw prinder amser a’r dewis o’r gweithgarwch feddylfryd a ymgorfforir yn y sesiynau.  Yn ogystal, er cydnabyddir y datganir nifer o ymchwilwyr bod manteision yn darparu sesiynau meddylfryd â’r dosbarth cyfan, os ceir y cyfle i gynnal astudiaeth wers yn y dyfodol gyda’r dosbarth a addysgwyd, sef y dosbarth derbyn, darparir y sesiwn feddylfryd mewn grwpiau bychan.  Rhydd hyn gyfle i ddadansoddi a darganfod os fydd y cyfranogwyr yn ymateb ac yn dangos canlyniadau mwy cadarnhaol yn sail eu hiechyd a’u lles i gymharu â’r hyn a ddadansoddir wrth iddynt eu hymgymryd â’r dosbarth cyfan fel y gwneir yn yr ymchwil hwn, yn ogystal, rhydd hyn y cyfle i ddiwallu anghenion pob cyfranogwr ifanc.  Byddir hefyd yn ymgorffori math o feddylfryd gwahanol a fydd yn rhoi cyfle iddynt i fyfyrio mewn modd ysgafnach, gyda mwy o ffocws ar hwyl â llai o bwyslais ar gyfnodau hir o dawelwch megis yoga (Ngnoumen a Langer, 2014:1047). Ffocysir ymarferion yoga ar yr anadl ac ar gyfres o ddulliau a chryfheir ac ymestynnir y corff ac felly, gall y fath hon o fyfyrio cynnig mwy o fanteision i blant mor ifanc â phedair oed gan ystyried y cyfunir meddylfryd â gweithgarwch corfforol (Abnorm, 2010).  Teimlir hefyd bydd treulio cyfnod o wyth wythnos mewn ysgol arall ar brofiad addysgu yn gyfle i weld pe bai integreiddio rhaglen meddylfryd yn arfer dyddiol y dosbarth hynny am yr wyth wythnos lawn yn dangos buddion, ac yn y pen draw yn gallu gwella iechyd a lles y plant.
Sylweddolir, ar ôl cynnal yr ymchwil hwn, gwiriondeb yr hyn a ddywed gan Dudley (dyddiad anhysbys), hynny yw, bod cynnal astudiaeth gwers yn ddull dysgu pwerus a phroffesiynol sydd yn gwella dysgu ac addysgu yn sylweddol.  Teimlwyd yr oedd y broses yn un dibynadwy am y defnyddiwyd a dilynwyd yr un dulliau i gasglu’r data yn ogystal â’r un dechneg addysgu yn y tair astudiaeth wers.  Teimlir mai un o gryfderau pennaf y dull o arsylwi a wnaethpwyd yn yr ymchwil hon oedd defnyddio taflenni arsylwi a fanylwyd arnynt yn flaenorol i’r arsylwad.  Galluogodd hyn i’r ymchwilwyr heb fod yn gyfranogwyr i wneud arsylwadau cyson a phenodol drwy’r gallu i ffocysu’n benodol ar iechyd a lles y cyfranogwyr.  Credir yr oedd y defnydd o’r raddfa Leuven a ddefnyddiwyd i gofnodi lefelau lles y cyfranogwyr hefyd yn gryfder i’r dull o arsylwi a wnaethpwyd; galluogwyd yr ymchwilwyr i wneud nodiadau manwl a chryno, heb iddo gymryd lawer o amser.  Ymhellach, trwy’r defnydd o ddata arsylwadol, galluogwyd i’r ymchwilwyr i weld a dadansoddi pam na ddigwyddodd yr hyn a rhagfynegwyd, yn ogystal, rhoddodd gymorth i’r ymchwilwyr i benderfynu a gwneud newidiadau er mwyn gwella’r gweithrediad dilynol (Herr, 2016).  
Galluogwyd i’r ymchwilwyr trwy’r defnydd o’r dull cyfweliadau lled-strwythuredig i dderbyn barn ac agweddau’r cyfranogwyr ar y sesiwn meddylfryd yn ogystal â’r dasg ffocws mewn modd anffurfiol, hyblyg a naturiol a oedd yn addas iawn i’r ymchwil ansoddol hwn oherwydd teimlwyd ar y cyfan yr oedd y cyfranogwyr yn gyfforddus wrth iddynt ymroi.  Ar y llaw arall, teimlwyd nad oedd modd i’r arsylwr cyfranogol i wybod a oedd y cyfranogwyr gwir yn dweud celwyddau ai peidio, ac felly, gellid dadlau nad oedd defnyddio cyfweliadau fel offeryn ymchwil yn hollol ddilys.  Fodd bynnag, trwy gynnal y cyfweliadau yn lled-strwythuredig galluogodd ddilysrwydd cynyddol oherwydd rhododd gyfle i ymchwilio i ddealltwriaeth ddyfnach, y gallu i ofyn am eglurhad a chaniatáu i'r cyfranogwyr i lywio cyfeiriad y cyfweliad (McLeod, 2014).  Er hyn, teimlir fod oed ifanc y cyfranogwyr wedi amharu ar wir gryfder hyn oherwydd ni lwyddwyd ym mhob astudiaeth wers i dderbyn eglurhad o’u hemosiynau a’u credoau.  Teimlwyd bod hyn wedi arwain, ar adegau, at orarweinyddiaeth gan yr arsylwr cyfranogol, er enghraifft, yn yr ail astudiaeth wers arweiniwyd y cyfranogwyr i raddau at gyfeiriad roedd yr arsylwr cyfranogol am ei glywed ac eisiau i’r cyfranogwyr eu dehongli.  Fodd bynnag, ar y cyfan, fel y nodir gan Cohen et al., (2000:268), credir yr oedd hyn yn un o’r dulliau mwyaf manteisiol o gasglu gwybodaeth yn yr ymchwil ansoddol hwn am y cysylltwyd yn uniongyrchol ag amcanion y cwestiwn ymchwil.
Credwyd bod y cyfranogwyr a ddewiswyd fel sampl cynrychiolol yn yr ymchwil hon wedi bod yn rhai cywir a phriodol am fod pob un a ddewiswyd â nodweddion tebyg i’w gilydd; angen cymorth ar frys i wella'r ddwy elfen a oedd o dan sylw yn y cwestiwn ymchwil hwn, hynny yw, iechyd a lles.  Yn ogystal, sicrhawyd bod sampl cynrychiolol o bob dosbarth yn y Cyfnod Sylfaen yn rhan o’r astudiaeth a oedd hefyd yn gymysg o gyfranogwyr gwrywaidd a benywaidd.  Cydnabyddir nad yw’r ymchwil hwn yn un a ellir cael ei gyffredinoli am fod gan bob ysgol a phob ystafell ddosbarth yn y Cyfnod Sylfaen disgyblion a galluoedd a phrofiadau gwahanol, ac felly, mi fydd barn pob plentyn hefyd yn gwbl wahanol a fydd a’r pŵer i lywio darganfyddiadau hollol wahanol o ddosbarth i ddosbarth.  Mewn geiriau arall, yng Nghyfnod Sylfaen yn ysgol A yn unig y mae’r canlyniadau hwn yn berthnasol.
Awgrymir, felly, y dylid athrawon gymryd yr amser i arbrofi gyda gwahanol ffyrdd o ymgorffori meddylfryd a phenderfynu eu hun ar ba arferion penodol a weithir ai peidio i ddisgyblion eu hysgol (Piotrowksi et al, 2017).  Dysgwyd hyn o’r profiad o gynnal yr astudiaeth ymchwil hon, am yr amlygir fod pob plentyn yn ymateb i’r ymarferion meddylfryd yn wahanol, a hynny yn dibynnu ar eu hoedran, eu diddordebau a’u profiadau bywyd.
I gloi, teimlir bod cynnal yr astudiaeth wers hon wedi bod yn hynod o fuddiol i allu asesu strategaeth a fydd o bosibl yn gallu hybu iechyd a lles plant ifanc sydd yn byw mewn byd a barheir i roi straen a phroblemau cynyddol iddynt.  Treulir plant canran fawr o’u hamser yn amgylchedd yr ysgol ac felly, teimlir ei fod yn fan ddelfrydol i gynnal ac i ddysgu’r fath hwn o fyfyrio. Er nad yw hi’n bosib cyffredinoli ac ateb cwestiwn penodedig yr ymchwiliad hwn gan ddefnyddio’r data ansoddol a gasglwyd, amlygir bod y strategaeth hon wir yn haeddu sylw pellach gan ymchwilwyr er mwyn ehangu a dyfnhau’r sylfaen dystiolaeth gynyddol ar gyfer buddion iechyd a lles y gall meddylfryd cynnig i blant.  Wedi’r cyfan, mae gofyn ar ysgolion yng Nghymru yn nawr i roi iechyd a lles wrth galon y cwricwlwm ac fel y nodir gan Rempel (2012):
‘Children deserve to experience life positively, and society has a duty to provide them with the skills and strategies to manage life’s more challenging moments. Mindfulness may be one way to provide this’.

